b'\n_START_ARTICLE_\nEspoon kaupunkirata\n_START_SECTION_\nTaustaa\n_START_PARAGRAPH_\nKaupunkiradan jatkamista Lepp\xc3\xa4vaarasta eteenp\xc3\xa4in on suunniteltu jo yli vuosikymmenen ajan. Lepp\xc3\xa4vaaran kaupunkiradan valmistuttua laadittiin vuonna 2003 hankearviointi ja yleissuunnitelma kaupunkirataosuudelle Espoon keskukseen asti. Kauklahden seudun kehittymisen seurauksena suunnitelmaa laajennettiin 2010 yleissuunnitelmalla rataosuudelle Espoon keskuksesta edelleen Kauklahteen. Kauklahteen p\xc3\xa4\xc3\xa4ttyv\xc3\xa4 kaupunkirata ei kuitenkaan ylit\xc3\xa4 yhdyskuntataloudellista kannattavuusrajaa._NEWLINE_Hankkeen taustalla on rantaradan jatkuvasti kasvava matkustajam\xc3\xa4\xc3\xa4r\xc3\xa4. Junavuorojen lis\xc3\xa4\xc3\xa4minen ei olemassa olevalla rataverkolla en\xc3\xa4\xc3\xa4 k\xc3\xa4yt\xc3\xa4nn\xc3\xb6ss\xc3\xa4 onnistu ja nykyinenkin liikennem\xc3\xa4\xc3\xa4r\xc3\xa4 vaikuttaa jo negatiivisesti radan junien t\xc3\xa4sm\xc3\xa4llisyyteen. Oman haasteensa aiheuttaa my\xc3\xb6s Helsingin ja Turun v\xc3\xa4lisen vilkkaan kaukojunaliikenteen ja l\xc3\xa4hiliikenteen nopeuserot radalla.\n_START_SECTION_\nLiikenne radan valmistuttua\n_START_PARAGRAPH_\nKaupunkiradan valmistuttua voidaan l\xc3\xa4hiliikenteen vuorov\xc3\xa4li\xc3\xa4 lyhent\xc3\xa4\xc3\xa4 tuntuvasti lakkauttamalla nykyinen A-juna ja korvaamalla se kaupunkiradalla kulkevalla E-junalla, joka tulisi ruuhkatunteina pys\xc3\xa4htym\xc3\xa4\xc3\xa4n 6 kertaa tunnissa kaikilla Helsingin ja Kauklahden v\xc3\xa4lisill\xc3\xa4 asemilla. Vuorotiheys Kirkkonummelle jatkavalla ja ennen Espoota vain Pasilassa, Huopalahdessa, Lepp\xc3\xa4vaarassa sek\xc3\xa4 Kauniaisissa pys\xc3\xa4htyv\xc3\xa4ll\xc3\xa4 U-junalla olisi 3 vuoroa tunnissa._NEWLINE_Mik\xc3\xa4li rata p\xc3\xa4\xc3\xa4tet\xc3\xa4\xc3\xa4n rakentaa ainoastaan Espooseen asti, ei nykyist\xc3\xa4 U-junan vuorotiheytt\xc3\xa4 voida nostaa nykyisest\xc3\xa4 kahdesta tunnittaisesta vuorosta kolmeen.\n_START_SECTION_\nVaikutukset matka-aikaan\n_START_PARAGRAPH_\nMatka-aika Kirkkonummelta, Kauklahdesta, Espoon keskuksesta ja Kauniaisista Helsinkiin lyhenee radan valmistuttua ja U-junan pys\xc3\xa4hdysten v\xc3\xa4henemisen my\xc3\xb6t\xc3\xa4 parhaimmillaan yli 6 minuuttia. V\xc3\xa4liasemilla matka-aika pitenee jossain m\xc3\xa4\xc3\xa4rin, mutta tihentynyt ja s\xc3\xa4\xc3\xa4nn\xc3\xb6llisempi vuorov\xc3\xa4li kompensoi sit\xc3\xa4. Kaikkiaan kaupunkiradan vaikutus palvelutasoon v\xc3\xa4liasemilla olisi v\xc3\xa4h\xc3\xa4inen, mutta t\xc3\xa4rke\xc3\xa4mmill\xc3\xa4 asemilla palvelutaso paranisi huomattavasti. Yleisesti rantaradan l\xc3\xa4hiliikenteen t\xc3\xa4sm\xc3\xa4llisyyden odotetaan paranevan huomattavasti radan my\xc3\xb6t\xc3\xa4. Seudullisen bussiliikenteen tarjontaa korvattaneen liitynt\xc3\xa4linjoilla, mik\xc3\xa4 saattaa pident\xc3\xa4\xc3\xa4 matka-aikoja pohjoisemmasta Espoosta Helsinkiin.\n_START_SECTION_\nVaikutukset asemiin\n_START_PARAGRAPH_\nYleissuunnitelman mukaisesti Kilon ja Tuomarilan v\xc3\xa4lill\xc3\xa4 kaikki asemat uudistetaan. My\xc3\xb6s Kauklahden asemaa uudistetaan. Espoon ja Lepp\xc3\xa4vaaran asemien osalta suurempiin uudistuksiin ei kaupunkiradan vuoksi ole tarvetta. Kauniaisten asema muuttuu eniten; sen paikka siirtyy hieman l\xc3\xa4nnemm\xc3\xa4ksi ja siit\xc3\xa4 tulee neliraiteinen Lepp\xc3\xa4vaaran aseman tapaan. My\xc3\xb6s muita liikennej\xc3\xa4rjestelyj\xc3\xa4 ja liitynt\xc3\xa4pys\xc3\xa4k\xc3\xb6inti\xc3\xa4 kaikkien uudistettavien asemien osalta kehitet\xc3\xa4\xc3\xa4n.'